送二趙金陵秋闈之行
作者：陳造
朝代：宋

paragraphs: 君家種德麻葦似，兩郎今日東南美。
石麟角犀互輝映，拄腹撐腸皆錦綺。
賢書聯翩取如掇，文字欲貴江淮紙。
步光久匣自光芒，僕姑所指當披靡。
去去秋風鼓鵬翼，翺翔烟霄此其始。
建鄴山川古雄麗，平分勝槩供筆底。
氣陵鍾阜峰頭雲，辭傾白鷺洲前水。
聯璧不難先衆俊，歷塊仍能輕萬里。
平日雙眼不屢青，奇窮一生端坐此。
即今意氣爲君傾，老子閲人蓋多矣。